Vrou kry verlore trouring terug voor huweliksherdenking | Netwerk24
Vrou kry verlore trouring terug voor huweliksherdenking
Deur Jackie Kruger 11 Julie 2019 06:08
'n Vrou van George in die Suid-Kaap het haar trouring wat in 'n gimnasium agtergebly het, teruggekry danksy 'n onbekende weldoener – 'n dag voor haar en haar man se huweliksherdenking.
Karen Fouché (52) was verlede Woensdag skuins voor 10:00 in die Virgin Active-gimnasium se kleedkamer waar sy room aan haar gesig gesmeer het nadat sy gestort het. Sy het haar trouring afgehaal en op 'n granietblad neergesit.
Karen Fouché se trouring. Foto: Verskaf
In die motor het sy besef haar trouring is nie aan haar vinger nie, maar gedink sy het dit moontlik in haar sakkie met grimering gesit.
"Ek was laat vir 'n afspraak en het eers gery," sê sy.
By die Garden Route Mall gekom (waar haar afspraak was), het sy egter nie die ring in die sakkie gekry nie. "Ek het gedink ek het dit moontlik in die gimnasium gelos of dat dit dalk selfs afgerol het," sê sy.
Sy het die gimnasium gebel en moes die ring aan 'n werknemer beskryf. Die werknemer het toe laat blyk dat 'n soortgelyke ring wel by hulle ingehandig is.
Fouché is later die middag terug na die gimnasium waar dit inderdaad haar trouring was. Dit is onbekend wie dit ingehandig het.
Sy sê daar was twee ouer vroue saam met haar in die kleedkamer en dit is moontlik dat dit een van hulle was wat die ring gevind en ingehandig het.
Sy was maar net te bly om die ring terug te kry omdat die volgende dag – 4 Julie – haar en haar man, Francois, se 32ste huweliksherdenking was.
"Wie dit ook al is, ek is regtig baie dankbaar. Ek sien die Here se hand in alles en glo daardie persoon gaan ge-bless word," sê sy.
Sy het ook 'n inskrywing oor die voorval op die Facebook-blad, Georgiete staan saam, geplaas met die hoop dat die weldoener na vore sal kom, maar tevergeefs.